( مرچی کج انت ؛ آ ؛ داریوش )
شائر: اسحاق علی اسحاق
دئیناں ھلنگی پر مکن
داگاں دل ء_ بنداں مدار
سروش ء کمرزانی مجن
پرشتگ تی وت واجہی
ترس ء_ لکیر گوناپ نہ بیت
بیم ء_ کلات پہر بندگ ء’
ڈاہ داتگیں شور ء’ مہ ور
میراث منی قبر ء دیار
ننگ انت منی سبزیں سگار
عیباں وتی مگراز بکن
گالین زبان پہ راستی ء’
ھیلاں آموچکیں پانگ انت
جند مادر ء_ برات ء_ سر ء’
شیکین ھلنگی ٹلواں
پوراں زمستان سارت کتگ
گرماگ لواریں زانگ ء’
ء مستاگ ترا باتن دیاں
رندنت بچکی چوٹواں
آشکار وتی بیھ ء’ کننت
سوبین بیت ھرسنگ ء_دل
ریکء_پداں گلہ کنگ
بنی آدم ء_ ریزۓ نہ انت
موجر وتی زانت ء’ بکن
دریا نبشتہ بیت پہ ارس
ء بوجیگ ناھداۓ قلم
زر کاگد ء لوح ء کتاب
آزمان تی ھند ء دمگ
ساٹگ سرء_ عیب ۓ نہ انت
بلۓ قبر ء’ جننت پہ ھندی ء’
گرچادر ء شارۓ مہ پوش
گٹ ء_وتی توک ء’ لگوش
دانکہ پدا دنیا بزانت
قبرۓ مناں نام ء’ بہ بیت
چو فرعون ء’ من ٹلو مباں
وھدے نگاھاں گندکیں
ھشک دنزگ ۓ ساہ ء_سرء’
سیاہ کلگ ۓ واناں کتگ
ارواہ کئی پادار بیت
باڈاھی تو بنگاں مہ نوش
مرچی کج انت ؛ آ ؛ داریوش
جسد ء’ وتی کوپگ بدۓ
اوپار بہ سگ تاگت بکن
دئیناں ھلنگی پر مکن
داگاں دل ء_ بنداں مدار
ء روچ ء’ مہ نند کسہ مئیار
ءروچ ء’ مہ نند کسہ مئیار